遊東屯
作者：關耆孫
朝代：宋

paragraphs: 呼船渡西瀼，策馬行東屯。
猶有竹下屋，依然柴作門。
林深多鳥雀，山對有猱猿。
世隔券尤在，堂非基自存。
稼雲迷曠野，屏翠隨層軒。
土厚疑吾里，溪清何處源。
餐英金有種，飯粒玉爲根。
蘆筍戀春渚，蕨芽蕃故園。
山名竊諸葛，城榜爲公孫。
雲雨峽前夢，琵琶山後村。
留人惟野趣，隔世絕塵喧。
牆度鳥飛影，泥留兔走痕。
漁樵老歲月，藜莧過朝昏。
槎漢我初返，梯參君暫捫。
車徒今附驥，行列舊同鵷。
休沐因閑日，攜持訪古原。
摧頹一弊節，走逐雙朱轓。
凉飆薄巾袂，佳氣浮酒樽。
出遊有此樂，相視而無言。
則爲樵夫嘲，甚於人言煩。
取君古錦囊，盛我浣花番。
歸去待星上，隨江看月翻。